บาทแข็งหลังต่างชาติหวนลงทุนหุ้นไทย
ธปท.ยอมรับค่าเงินบาทปรับแข็งค่าขึ้น ตามดัชนีตลาดหุ้นที่เพิ่มขึ้น-การเมืองมีเสถียรภาพ ต่างชาติหวนลงทุน&nbsp;
5 ก.ค. 2554

ธปท.ยอมรับค่าเงินบาทปรับแข็งค่าขึ้น ตามดัชนีตลาดหุ้นที่เพิ่มขึ้น-การเมืองมีเสถียรภาพ ต่างชาติหวนลงทุน 
นางอัจนา ไวความดี รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท. ) กล่าวยอมรับว่าค่าเงินบาทในช่วงนี้แข็งค่าขึ้น จากช่วงก่อนหน้าจะมีการเลือกตั้งพอสมควร คาดว่าเป็นผลจากนักลงทุนต่างชาติกลับเข้ามาลงทุนในตลาดหุ้นไทย ทำให้ดัชนีเพิ่มถึง 48.8 จุด และส่วนหนึ่งเป็นเพราะปัจจัยเสี่ยงจากการเมืองมีความชัดเจนมากขึ้น ไม่เกี่ยวกับพรรคไหนมาเป็นรัฐบาล แค่สงบจัดตั้งรัฐฐาลได้ก็ช่วยสร้างความมั่นใจให้นักลงทุนได้แล้วระดับหนึ่ง



อัจนา
"ค่าเงินบาทแข็งเป็นปกติ ตามตลาดหุ้นที่ขึ้น น่าจะเป็นผลจากการเมืองมีเสถียรภาพชัดเจนขึ้น แต่หลังการเมืองนิ่งเงินทุนจะไหลเข้าทันทีจำนวนมากหรือไม่นั้น คงต้องติดตามดู แต่เบื้องต้นมองว่าปัจจัยที่จะทำให้เงินทุนไหลเข้ามไทยไม่น่าใช่ปัจจัยภายในไทยที่การเมืองชัดเจนอย่างเดียว ต้องดูปัจจัยภายนอกในต่างประเทศด้วย"นางอัจนากล่าว 
นางอัจจา กล่าวว่า ส่วนการวิพากษ์วิจารณ์นโยบายการบริหารของรัฐบาลใหม่ ว่าจะมีผลกระทบเงินเฟ้อหรือภาระการคลังหรือไม่นั้น ยังเร็วเกินไปที่จะพูดในขณะนี้ ควรรอความชัดเจนของการดำเนินนโยบายที่จะเสนอแผนบริหารราชการแผ่นดินออกมาก่อน ขะได้เห็นนโยบายที่ชัดเจนว่าจะทำอะไรบ้าง ทำอย่างไร 
ทั้งนี้ ค่าเงินบาทวันนี้ปรับตัวแข็งค่ามาอยู่ที่ระดับ 30.47-30.52 บาทต่อเหรียญสหรัฐ ทรงตัวจากเมื่อวาน อย่างไรก็ตามค่าเงินบาทในขณะนี้ค่อนข้างแข็งค่าขึ้นจากระดับใกล้แตะ 31 บาทต่อเหรียญสหรัฐในช่วงก่อนเลือกตั้งพอสมควร